નીતાને તેનો જવાબ સાંભળી આઘાત અને નવાઈ લાગ્યા હતા. નીતા બોલ્યા વગર ઊભી થઈ રસોડામાં ચાલી ગઈ. હમેશની જેમ ચાનો થર્મોસ અને બિસ્કીટ અજયના ટેબલ પર મૂકી દીધા. અજયથી નીતાની નારાજગી સહન ન થઈ. તેણે નીતાનો હાથ પકડી બેસાડી દેતાં કહ્યું, ‘તું મારાથી નારાજ થઈ જઈશ તો હું શું કરીશ ?’ અજયે ટ્યુબલાઈટ બંધ કરી અને પોતાના લખવાના ટેબલની ખુરશી પર ટેબલલૅમ્પ ઑન કર્યો. ટેબલ પર પડેલાં પુસ્તકો, કોરાં પાના, પેન ચમકી ઊઠ્યા. તેણે અડધી લખાયેલી સ્ક્રીપ્ટ ઉપાડી. અજય વ્યાવસાયિક લેખક હતો. ફિલ્મો અને ટી.વીની ધારાવાહિક માટે એ લખતો. એની કલમમાંથી નીપજતાં પાત્રો નિર્માતાઓને ન્યાલ કરી દેતા હતા. અજયનું મન સૂમ થઈ ગયું. તેને નીતાના શબ્દો યાદ આવ્યા, ‘તમે સાચું નથી બોલતા !’